Návrh

financovania výstavby futbalového štadióna pre potreby športovej reprezentácie Slovenskej republiky

V súčasnosti sa výstavba futbalového štadióna, spĺňajúceho parametre pre organizovanie medzinárodných podujatí podľa kritérií Únie európskych futbalových asociácií, stala mimoriadne aktuálnou odbornou aj verejnou témou a nevyhnutnou podmienkou pre ďalšie pôsobenie futbalovej reprezentácie na území Slovenskej republiky. Na Slovensku v súčasnosti neexistuje futbalový štadión, ktorý by v plnej miere spĺňal nároky a kritériá Medzinárodnej futbalovej federácie (FIFA) a Únie európskych futbalových asociácií (UEFA), ktoré sú nevyhnutné pre organizovanie významných medzinárodných podujatí a tiež pre potreby slovenskej reprezentácie. Takýto futbalový štadión by mal zároveň reprezentovať Slovensko a jeho hlavné mesto Bratislavu ako moderné, kultúrne a rozvíjajúce sa subjekty v Európskej únii. Tak, ako v iných európskych metropolách, aj v Bratislave sa tento futbalový štadión stane nielen nevyhnutnou súčasťou mestskej infraštruktúry, ale aj významnou dominantou s viacrozmerným efektom.
	
Slovenský futbalový zväz využíva na reprezentačné stretnutia A družstva vo futbale najmä štadión ŠK Slovan Bratislava na Tehelnom poli. Tento štadión bol a je symbolom slovenskej futbalovej tradície a histórie. Dnes však svojou kapacitou, komfortom, vybavením a predovšetkým bezpečnosťou nezodpovedá súčasným požiadavkám. Nehovoriac o tom, že nespĺňa nároky diváka, ktoré sú dnes samozrejmosťou pre štadióny v európskych mestách a nie je ani dôstojným reprezentantom Slovenskej republiky. Medzištátne a klubové zápasy najvyššej kategórie sa na ňom organizujú s veľkými problémami a bezpečnostnými rizikami. UEFA písomne potvrdila, že štadión ŠK Slovan Bratislava na Tehelnom poli nespĺňa jej kritériá. Možnosť organizovať takéto stretnutia na tomto štadióne je len do roku 2010. Reálne hrozí, že po tomto termíne slovenská reprezentácia nebude môcť hrať medzištátne zápasy v domácom prostredí na súčasných štadiónoch, ale bude nútená hrať zápasy na zahraničných štadiónoch, napríklad vo Viedni alebo Prahe. To isté platí aj v prípade klubových zápasov Ligy majstrov a Pohára UEFA. Táto skutočnosť je pre slovenského fanúšika, slovenskú reprezentáciu a v konečnom dôsledku aj pre Slovenskú republiku neprijateľná.
	
Slovenský futbalový zväz má mimoriadny záujem na výstavbe nového, moderného a predovšetkým bezpečného futbalového štadióna. Tento štadión by mala pravidelne využívať slovenská reprezentácia a niektoré miestne ligové kluby a v prípade zápasov európskych ligových a pohárových súťaží aj ďalšie slovenské kluby. Taktiež bude môcť byť využívaný aj pre potreby organizovania zápasov a podujatí inými národnými futbalovými federáciami v súlade s požiadavkami a kritériami UEFA a FIFA. Štadión bude využiteľný aj pre veľké kultúrne podujatia. 

Vláda SR má jednoznačný záujem podporiť športovú reprezentáciu krajiny na európskej a svetovej úrovni. Z toho vyplýva aj záväzok zabezpečiť pre účely reprezentácie Slovenskej republiky vhodné športové objekty, ktoré budú spĺňať kritériá medzinárodných federácií pre usporadúvanie súťaží medzinárodnej úrovne. V tomto prípade ide o splnenie požiadaviek medzinárodných futbalových federácií UEFA a FIFA na organizovanie športových stretnutí medzinárodného významu. Keďže ide o investíciu národného významu, ktorá je vo verejnom záujme, očakáva sa aj finančný vstup štátu. Vzhľadom na charakter a objem investície, vláda SR nemá záujem vstupovať do projektu ako investor ani prevádzkovateľ. Vlastníkom nového futbalového štadióna bude Hlavné mesto SR Bratislava, ktoré zabezpečí aj jeho ďalšiu prevádzku. Štát poskytne Hlavnému mestu SR Bratislava, prostredníctvom rozpočtu Ministerstva školstva Slovenskej republiky, dotáciu v roku 2010 v sume 27.648.000,- Eur (832.923.648,- Sk), 2011 v sume 27.648.000,- Eur (832.923.648,- Sk) a v roku 2012 v sume 13.824.000,- Eur (416.461.824,- Sk), potrebnú na výstavbu futbalového štadióna pre potreby športovej reprezentácie Slovenskej republiky. Rozpis rozpočtu je uvedený v prílohe č. 1 a harmonogram projektu je v prílohe č. 2. Podklady uvedené v prílohách č. 1 a 2 predložilo Hlavné mesto SR Bratislava. Obdobný model financovania bol schválený aj pri rekonštrukcii Zimného štadióna Ondreja Nepelu (uznesenie vlády SR č. 970 zo 17. decembra 2008), kde už boli posúdené a vyhodnotené viaceré spôsoby financovania.

Slovenský futbalový zväz s pomocou poradenskej agentúry Sport Five z Nemecka, ktorá bola poradcom aj pri výstavbe štadiónov pre majstrovstvá sveta v roku 2006, posúdil štyri alternatívy možnej lokality, na ktorej by mal stáť nový futbalový štadión. Posudzovali sa lokality Tehelné pole (dnešný štadión ŠK Slovan Bratislava), Pasienky (dnešný štadión AŠK Inter Bratislava) a alternatíva výstavby na zelenej lúke, na predmestí Bratislavy s priamym prístupom z diaľnice alebo v inom slovenskom meste. Pre lokalizáciu zámeru bola z vyššie uvedených alternatív vyhodnotená ako najvýhodnejšia lokalita Tehelné pole (t. j. štadión ŠK Slovan Bratislava s priľahlými pozemkami), aj s dôrazom na symboliku a futbalovú tradíciu miesta. Zároveň bola posudzovaná aj alternatíva možnej rekonštrukcie existujúceho štadióna ŠK Slovan Bratislava alebo iného slovenského štadióna. Táto alternatíva by však negarantovala dosiahnutie štandardov UEFA a FIFA a už vôbec nie potreby najbližších rokov. V tejto súvislosti je potrebné informovať aj o rokovaniach Slovenského futbalového zväzu s Českomoravským futbalovým zväzom o možnosti spoločnej kandidatúry na usporiadanie majstrovstiev Európy vo futbale v časovom horizonte rokov 2020 až 2024. Príklon k väčšej kapacite štadióna, resp. možnosť dodatočného zväčšenia kapacity štadióna je dôležitý aj z pohľadu tohto perspektívneho projektu. 

Základom úvahy o charaktere navrhovanej investície sú kritéria, ktoré musia mať  jednotlivé štadióny. Kritéria rozpracovala UEFA a sú uvedené v „Technických odporučeniach a požiadavkách na výstavbu a modernizáciu futbalových štadiónov“. Pridelenie príslušného počtu hviezdičiek je v kompetencii FIFA a UEFA a je podmienkou pre získanie licencie na organizovanie medzištátnych stretnutí, stretnutí Ligy majstrov a kvalifikačných medzištátnych stretnutí o postup na majstrovstvá sveta a Európy po roku 2008 (4 hviezdičky). V prípade 4-hviezdičkového štadióna, ktorým by mal byť aj nový futbalový štadión, sú základné požiadavky nasledovné:
•	minimálna celková netto kapacita  20 000 miest na sedenie (ako všeobecné pravidlo sa kalkuluje, že asi 90% z celkovej kapacity je netto kapacita), minimálne 50 miest pre osoby s obmedzenou schopnosťou pohybu a orientácie, možnosť zvýšenia kapacity na minimálne 30 000 miest,
•	každé sedadlo musí byť zreteľne označené číslom,
•	zakrytie miest na sedenie,
•	hracia plocha s vyhrievaným trávnikom,
•	adekvátne osvetlenie s kapacitou minimálne 1 400 luxov a v prípade výpadku elektriny s náhradným zdrojom zabezpečujúcim osvetlenie minimálne 1 200 luxov,
•	moderné a adekvátne veľké priestory šatní pre družstvá (minimálne 100 m² pre každé družstvo),
•	dostatočné priestorné a vybavené priestory pre základnú lekársku starostlivosť a výkon dopingovej kontroly, masážne priestory,
•	dostatočne veľké a vhodné priestory pre čestných hostí (minimálne 350 VIP sedadiel a 500 miest v priestoroch pre občerstvenie) a dostatok priestorov pre „biznis“ hostí a sponzorov (5-7% z celkovej kapacity miest) – „sky boxy“,
•	reštaurácie, bufety a „cattering“ pre divákov,
•	dostatočný počet toaletných zariadení dobrej kvality pre divákov oboch pohlaví,
•	neustála kontrola prostredníctvom zabezpečovacieho televízneho systému a čipová alebo „turniketová“ kontrola vstupu,
•	separátny sektor pre hostí s kapacitou 3 000 miest, s vlastným vstupom, občerstvením a sanitárnymi zariadeniami,
•	adekvátne priestory pre média (voľný výhľad na celú plochu, miestnosť na tlačové konferencie, cca 200 pracovných miest pre píšucich novinárov a 50 komentátorských boxov), adekvátne pozície pre kamery, zmiešaná zóna minimálne 100 m²,
•	adekvátne parkovacie možnosti v bezprostrednej blízkosti štadióna,
•	dobrá dostupnosť diaľnicou, železnicou a prostriedkami mestskej verejnej dopravy,
•	medzinárodné letisko s pravidelnou dopravou a kapacitou na zabezpečenie veľkého množstva „charterových“ letov, ako aj garanciou možnosti odletu aj v nočných hodinách, vo vzdialenosti do 70 km,
•	dostatočná kapacita hotelov v kategóriách 3 – 5 hviezdičiek.

Z vyššie uvedených kritérií je zrejmé, že lokalita Tehelné pole a samotné Hlavné mesto SR Bratislava spĺňajú všetky kritéria, predovšetkým týkajúce sa požadovanej infraštruktúry. Zároveň Tehelné pole je z hľadiska prípravy územia (zodpovedajúce uzemnoplánovacie podklady, technická a dopravná vybavenosť) v súčasnosti najvhodnejším dlhodobým riešením pre budovanie reprezentačného futbalového štadióna. To však neznamená, že príležitostne nemožno niektoré podujatia zorganizovať aj v Košiciach, Žiline alebo iných mestách. Vláda SR spolu so Slovenským futbalovým zväzom bude nápomocná pri snahe vylepšiť futbalovú infraštruktúru aj v iných mestách Slovenskej republiky.

Investorom výstavby futbalového štadióna bude Hlavné mesto SR Bratislava, ktoré poskytne pre umiestnenie štadióna pozemky na Tehelnom poli (pozemky parc. č. 11281/1 o výmere 31045 m², parc. č. 11281/2 o výmere 18 m², parc. č. 11281/3 o výmere 18 m², parc. č. 11281/4 o výmere 18 m², parc. č. 11281/17 o výmere 23 315 m², zapísané na LV  č. 1 v k. ú. Nové Mesto v katastri nehnuteľností Správy katastra pre hlavné mesto SR Bratislavu), kde je v súčasnosti umiestnený štadión ŠK Slovan Bratislava, pričom Hlavné mesto SR Bratislava získala od jeho vlastníka, Národného futbalového štadióna a.s., stavby starého štadióna ŠK Slovan Bratislava, a tým aj právo zbúrať ich a na pozemkoch postaviť nový futbalový štadión. Návrh futbalového štadióna počíta so zbúraním starého štadióna ŠK Slovan Bratislava, čím bude územie pripravené na výstavbu nového štadióna.

Výstavba bude realizovaná dodávateľským spôsobom, pričom dodávateľ projektových prác, inžinierskej činnosti a stavebných prác bude vybratý v súlade s postupmi verejného obstarávania tak, aby bola zabezpečená transparentnosť využitia finančných prostriedkov. Hlavné mesto SR Bratislava prevezme futbalový štadión od dodávateľa po jeho dokončení a získaní kolaudačného rozhodnutia povoľujúceho užívanie futbalového štadióna.

Po dokončení futbalového štadióna Hlavné mesto SR Bratislava zabezpečí jeho prevádzku tak, aby najmä národná futbalová reprezentácia a prvoligová mestská futbalová reprezentácia využívala štadión ako svoj domovský štadión, a aby bol celoročne využívaný aj na iné kultúrne a spoločenské podujatia v súlade s účelom štadióna. Prevádzkou futbalového štadióna bude poverený správca, ktorý bude znášať náklady na jeho prevádzku, údržbu a správu. Odmenou za prevádzku bude správcovi futbalového štadióna umožnené poberať tržby z jeho prevádzky. Zároveň však podmienkou prevádzky nového futbalového štadióna bude možnosť organizovania národných reprezentačných a významných športových a kultúrnych podujatí na tomto štadióne bezplatne počas jeho životnosti.

Dotácia sa poskytne v súlade so zákonom č. 300/2008 Z. z. o organizácii  a podpore športu a o zmene a doplnení niektorých zákonov a podmienkami určenými v zmluve uzatvorenej medzi Ministerstvom školstva SR a príjemcom dotácie, t. j. Hlavným mestom SR Bratislavou, pri súčasnom dodržaní podmienok ustanovených v § 8a zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení zákona č. 383/2008 Z. z.. Medzi základné podmienky poskytnutia dotácie bude patriť:

•	záväzok Hlavného mesta SR Bratislavy financovať ďalšie vyvolané a nepredvídané náklady spojené s výstavbou futbalového štadióna z rozpočtu Hlavného mesta SR Bratislava a v tejto súvislosti nebude príjemca požadovať ďalšie finančné prostriedky zo štátneho rozpočtu, 

•	záväzok Hlavného mesta SR Bratislavy, že postavený futbalový štadión bude k dispozícii pre potreby štátnych futbalových reprezentácií Slovenskej republiky od mládežníckych kategórií až po seniorské a pre potreby organizovania významných národných športových a kultúrnych podujatí počas jeho životnosti odo dňa kolaudácie bezplatne,

•	záväzok Hlavného mesta SR Bratislavy, že postavený futbalový štadión zostane vo vlastníctve Hlavného mesta SR Bratislavy počas jeho životnosti a na futbalový štadión nemôže byť zriadené záložné právo; v prípade nedodržania uvedenej podmienky bude príjemca dotácie povinný finančné prostriedky vrátiť a v prípade nevrátenia finančných prostriedkov sa bude postupovať podľa § 31 ods. 7 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov,

•	záväzok Hlavného mesta SR Bratislavy, že v celom procese výstavby futbalového štadióna (od prípravy podmienok na výber dodávateľa až po prevzatie štadióna) bude postupovať v spolupráci s Ministerstvom školstva SR, pričom Ministerstvo školstva SR bude schvaľovať všetky dôležité materiály, dokumenty a činnosti (predovšetkým podmienky na výber dodávateľa, vyhlásenie verejného obstarávania, výber dodávateľa, zmluvu a dodatky k zmluve s dodávateľom, zmluvu a dodatky k zmluve so správcom – prevádzkovateľom a pod.) súvisiace s výstavbou futbalového štadióna ako aj s jeho ďalšou prevádzkou.

V zmluve uzatvorenej medzi Ministerstvom školstva SR a príjemcom budú špecifikované aj ďalšie podrobné a konkrétne podmienky použitia dotácie zo štátneho rozpočtu, ako aj kontrolné a monitorovacie mechanizmy v priebehu realizácie výstavby aj po jej ukončení. Tieto mechanizmy budú zabezpečené zriadením kontrolného a monitorovacieho výboru, zloženého zo zástupcov Ministerstva školstva SR a Ministerstva financií SR s príslušnými kompetenciami alebo iným spôsobom. Ak príjemca poruší finančnú disciplínu, vzťahujú sa na neho príslušné ustanovenia a sankčný mechanizmus podľa zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov.